SA skenk toerusting vir SAR-verkiesingArgieffoto Die Suid-Afrikaanse regering het toerusting aan die Sentraal-Afrikaanse Republiek (SAR) geskenk vir hulle verkiesing Sondag. Die departement van internasionale betrekkinge en samewerking (Dirco) het in ŉ verklaring gesê 15 voertuie en 1 200 rekenaars is geskenk op versoek van die Verenigde Nasies (VN). Die SAR se eerste ronde verkiesings om ŉ nuwe grondwet vir die land te kry, volg op ŉ referendum wat onlangs in dié land gehou is. Daar word voorsiening gemaak vir ŉ tweede ronde verkiesings op 30 Januarie, indien dit nodig sou wees. Dr. Nkosazana Dlamini Zuma, voorsitter van die Afrika-unie, het haar blydskap uitgespreek dat die verkiesing ten spyte van intimidasie en geweld in die land gehou gaan word. “Ons spreek ons innige medelye uit aan die families en vriende van diegene wat reeds weens geweld in die SAR dood is,” het sy gesê. Dirco het gesê inwoners van die SAR verdien ŉ beter toekoms, gegewe hul geweldadige verlede. “Die Suid-Afrikaanse regering sal toegewyd voortgaan om die SAR te ondersteun in hul strewe na ŉ beter en blinker toekoms.”